**Danmarks Medie- og Journalisthøjskole**
**Journalistuddannelsen**

**Fagbeskrivelse**
**Efterår 2023** **– efterår 2024**
**Forløbets navn: Praktik**

**5., 6. og 7. semester**

**Varighed:** 90 ECTS

**Formål:**

Målet med praktikken er, at den studerende får suppleret læringen på skolen med en læring, der tager udgangspunkt i praksis. Gennem praktikken opnår den studerende praktiske erfaringer med den redaktionelle arbejdsproces og med de organisatoriske rammer, normer og processer inden for mediebranchen.

**Pædagogisk og didaktisk tilgang:**

Praktikken foregår hovedsagligt på praktikstedet, hvor praktikanten deltager og indgår i den redaktionelle dagligdag og rutine. Praktikken tilrettelægges, så der gennem forløbet er en læringsmæssig progression. Praktikanten er tilknyttet en vejleder på praktikstedet, som sikrer, at praktikanten løbende får kvalificeret coaching og feedback. Praktikanten og praktikvejlederen udarbejder i fællesskab en individuel læringsplan, der er et dokument som beskriver relevante arbejdsopgaver, personlige læringsmål og dertil tilknyttede fokusområder for hele eller en del af praktikken.

Læringsplanerne skal evalueres og opdateres i løbet af praktikopholdet, og hvert semester afleveres en opdateret version af læringsplanen til uddannelsesstedet.

Praktikstedet afholder hver måned en produktionsfri læringsdag med et uddannelsesformål.

Praktikanten har en praktikdag på sit uddannelsessted hvert semester. Praktikdagene har fokus på at fremme praktikantens refleksion over egen læring og over journalistrollen og professionens normer og praksis.

**Læringsmål:**

De studerende skal opnå viden om:

* Medievirksomheders redaktionelle arbejdsgange og rutiner
* Virksomhedskultur og normer på en mediearbejdsplads
* Hvordan teori, begreber og metoder kan omsættes til praksis - og forbedre eller udfordre praksis.
* Medievirksomheders rammer og samfundsmæssige vilkår.

De studerende skal opnå færdigheder i at:

* Gennemføre praktiske journalistiske opgaver af forskellig sværhedsgrad.
* Planlægge, overskue og mestre den journalistiske arbejdsproces i en til tider travl hverdag.
* Vælge rette metoder og teorier under udførelsen af arbejdsprocessen.
* Træffe velovervejede valg i den daglige arbejdsproces, herunder presseetiske.

De studerende skal opnå kompetencer indenfor det at:

* Indgå i et redaktionelt og kollegialt samarbejde på en medievirksomhed.
* Arbejde selvstændigt med journalistiske kernekompetencer som ideudvikling, research, interview, kildevalg, -vurdering og -netværk og med formidling.
* Reflektere over egen praksis og læring med afsæt i en kombination af teori, begreber og praksiserfaring.

**Individuel læringsplan**

De generelle læringsmål for praktikken udmøntes for hver enkelt studerende i en individuel læringsplan, der udarbejdes i samarbejde med praktikstedet og godkendes af praktikkoordinator på uddannelsen. Læringsplanen skal sikre, at der aftales arbejdsopgaver, der er relevante for læringsmålene for praktikken. Der er en skabelon til den individuelle læringsplan og en vejledning til, hvordan den skal udfyldes.

**Læremidler:**

I praktikken trækker de studerende på teori, begreber og metoder, der er præsenteret og arbejdet med på uddannelsens første 4. semestre.

Litteratur – *med forbehold for ændringer*:

Gravengaard, Gitte & Rimestad, Lene (2014) Journalistik i praktik, Samfundslitteratur.

**Biesta, Gert:** "God uddannelse i målingens tidsalder", Klim, 2011: s 30 - 34 Hvad er uddannelse til for?

s. 97 - 102 Unikhed *(I alt 9 sider)*

**Morgan, G:** "Images of Organization", SAGE Publications, 2006. California: s. 3-8 Introduktion, s.26 – 31 Maskinen, s.65- 69 Organismen, s. 140- 147 Kulturen, s. 202- 206 Politiske struktur *(I alt 30 sider)*

**Eksamensforudsætninger:**

Mødepligt: Opfyldt kravene til arbejdstid på praktikstedet og mødt til praktikdagene på DMJX. Praktikperioden skal godkendes af praktikstedet/praktikudvalget.

Deltagelsespligt: Deltaget aktivt i arbejdet på praktikstedet og praktikdagene. Udarbejdet læringsplaner, som skal godkendes af DMJX hvert semester. Aflevere underskrevet praktikerklæring til DMJX. DMJX har beføjelsen til at foretage den endelige godkendelse af praktikopholdet.

Afhjælpningsmuligheder:

Manglende deltagelse i praktikdagene: afhjælpes med erstatningsopgaver, som skal være afleveret og godkendt, før der kan ske indstilling til den afsluttende eksamen.

Manglende godkendelse af læringsplaner: afhjælpes med erstatningsopgaver, som skal være afleveret og godkendt, før der kan ske indstilling til den afsluttende eksamen. Tildelt erstatningsopgave medfører, at den studerende bruger et eksamensforsøg og ikke kan deltage i den ordinære eksamensrunde.

**Eksamen:**

Bedømmes efter 7-trinsskalaen, ekstern censur. Skriftlig opgave, der afvikles som en ugeopgave med alle hjælpemidler og afleveres efter afsluttet praktik. Opgaven skal vise den studerendes evne til at reflektere over egen praksis og/eller et eller flere centrale aspekter fra praktikopholdet inden for enten journalistikkens eller mediernes udvikling.

HB 9.8.2023